Document ID: 32013R0185

KOMISJONI RAKENDUSMÄÄRUS (EL) nr 185/2013,
5. märts 2013,
milles sätestatakse mahaarvamised teatavatest Hispaaniale 2013. ja järgmisteks aastateks eraldatud püügikvootidest teatavate makrellikvootide ületamise tõttu 2009. aastal
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, muudetakse määrusi (EÜ) nr 847/96, (EÜ) nr 2371/2002, (EÜ) nr 811/2004, (EÜ) nr 768/2005, (EÜ) nr 2115/2005, (EÜ) nr 2166/2005, (EÜ) nr 388/2006, (EÜ) nr 509/2007, (EÜ) nr 676/2007, (EÜ) nr 1098/2007, (EÜ) nr 1300/2008, (EÜ) nr 1342/2008 ning tunnistatakse kehtetuks määrused (EMÜ) nr 2847/93, (EÜ) nr 1627/94 ja (EÜ) nr 1966/2006, (1) eriti selle artikli 105 lõiget 4,
ning arvestades järgmist:
(1)
Hispaaniale eraldati nõukogu määrusega (EÜ) nr 43/2009 (2) 2009. aastaks kvoot makrellipüügiks ICES VIIIc, IX ja X püügipiirkonnas ning CECAFi püügipiirkonna 34.1.1 ELi vetes.
(2)
2009. aasta makrellipüügikvooti vähendati pärast seda, kui Hispaania vahetas Prantsusmaa ja Poolaga kalapüügivõimalusi vastavalt nõukogu 20. detsembri 2002. aasta määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta) (3) artikli 20 lõikele 5.
(3)
Komisjon tuvastas vasturääkivused Hispaania 2009. aasta makrellipüügi andmetes, teostades ristkontrolli väärtusahela eri etappides (püügist kuni esmamüügini) registreeritud ja teatatud andmete suhtes. Kõnealuseid vasturääkivusi kinnitasid ka mitu määruse (EÜ) nr 1224/2009 kohaselt Hispaanias tehtud auditit, kontrollikäiku ja inspekteerimist.
(4)
Komisjon algatas Hispaaniaga kavandatavate mahaarvamiste küsimuses konsultatsiooni 28. novembril 2011 saadetud kirjaga, millele Hispaania ametiasutused vastasid 19. detsembri 2011. aasta kirjaga.
(5)
Hispaania tunnistas, et oli 2009. aastal ületanud talle eraldatud makrellipüügikvooti 65 429 tonni võrra.
(6)
Määruse (EÜ) nr 2371/2002 artikli 2 kohaselt tagab ühine kalanduspoliitika vee-elusressursside kasutamise säästvates majandus-, keskkonna- ja sotsiaalsetes tingimustes.
(7)
Võttes arvesse ülepüügi taset ja vajadust arvestada nii kalandussektori kui ka sellega seotud töötleva tööstuse sotsiaalmajanduslikku olukorda asjaomases liikmesriigis, ning selleks, et viia miinimumini negatiivne mõju nimetatud sektoritele, on asjakohane arvata püügikvoote ületanud kogused maha vähemalt 11-aastase ajavahemiku jooksul.
(8)
Kuna komisjoni määruses (EL) nr 165/2011 (4) on sätestatud muud mahaarvamised Hispaaniale kuni 2015. aastani eraldatud makrellipüügikvootidest, on asjakohane kehtestada aastateks 2013-2015, st aastateks, mil mahaarvamised kattuvad, väiksemad mahaarvatavad kogused.
(9)
Lisaks sellele ei tohiks alates 2016. aastast igal aastal mahaarvatavad kogused ületada 33 % aastasest makrellipüügikvoodist, et vältida sotsiaalmajanduslikke tagajärgi nii asjaomasele kalandussektorile kui ka sellega seotud töötlevale tööstusele. Kui mahaarvatav kogus ületab 33 % aastasest makrellipüügikvoodist, tuleks käesolevat määrust muuta, et vähendada igal aastal mahaarvatavat kogust, pikendades samas vastavalt mahaarvamise perioodi.
(10)
Hispaania on taotlenud, et osa mahaarvamisest tehtaks talle sama piirkonna ja sama ajavahemiku jaoks eraldatud anšoovisepüügikvootidest. Kõnealused makrellivarud jäävad praegu ohututesse bioloogilistesse piiridesse. Anšoovisevarusid püütakse VIII püügipiirkonnas mahus, mis vastab varudest pikas perspektiivis saadavale suurimale saagile, kuid varud on väga muutlikud ja pikas perspektiivis oleks kasulik nende püügimahtu ajutiselt vähendada. Suurem osa makrellist (ligikaudu 90 % saagist) püütakse ICES VIIIc püügipiirkonnas veebruarist maini ning VIII piirkonna anšoovisevarusid püütakse samas piirkonnas (VIIIc) aprillist juunini. Makrell ja anšoovis on keskmises veekihis elavad pelaagilised liigid. Kokkuvõtvalt võib öelda, et kummagi liigi varud paiknevad samas geograafilises piirkonnas ja neil on ühine ökosüsteem. Seetõttu ja võttes arvesse ühise kalanduspoliitika eesmärke, peetakse käesoleval juhul asjakohaseks teha osa vajalikest mahaarvamistest Hispaaniale sama piirkonna ja sama ajavahemiku jaoks eraldatud anšoovisepüügikvootidest.
(11)
Käesoleva määrusega ettenähtud meetmed on kooskõlas kalanduse ja vesiviljeluse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kvoote, mida võidakse Hispaaniale aastatel 2013-2023 eraldada makrelli (Scomber scombrus) püügiks ICES VIIIc, IX ja X püügipiirkonnas ning CECAF 34.1.1 püügipiirkonna ELi vetes ja anšoovise (Engraulis encrasicolus) püügiks ICES VIII püügipiirkonnas, vähendatakse vastavalt lisas osutatule.
Artikkel 2
Käesolev määrus jõustub Euroopa Liidu Teatajas avaldamisele järgneval päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 5. märts 2013

Labels: 20
11
18
6